STI ปิดดีลใหม่ 4 โครงการ ดันแบ็กล็อกโต กางแผนปี 66 ลุยประมูลงานเต็มสูบ
STI ปิดปี 65 สุดปัง ชิงงานสำรวจ-ออกแบบเข้าพอร์ตเพิ่ม 4 โครงการ หนุนแบ็กล็อกสิ้นปีนี้โตแกร่ง แย้มปี 66 รอประมูลโครงการขนาดใหญ่อีกเพียบ
STI ปิดปี 65 สุดปัง ชิงงานสำรวจ-ออกแบบเข้าพอร์ตเพิ่ม 4 โครงการ หนุนแบ็กล็อกสิ้นปีนี้โตแกร่ง แย้มปี 66 รอประมูลโครงการขนาดใหญ่อีกเพียบ
28 ธ.ค. 2565

นายสมเกียรติ ศิลวัฒนาวงศ์ ประธานเจ้าหน้าที่บริหาร บริษัท สโตนเฮ้นจ์ อินเตอร์ จำกัด (มหาชน) หรือ STI ผู้นำกลุ่มธุรกิจบริหารและควบคุมงานก่อสร้างครบวงจร เผยความสำเร็จส่งท้ายปี 65 เดินหน้าคว้างานใหญ่ระดับประเทศ
ล่าสุด บริษัท เอเชี่ยน เอ็นจิเนียริ่ง คอนซัลแต้นส์ จำกัด (AEC) ซึ่งเป็นบริษัทในกลุ่ม ประกาศลงนามคว้างานด้านศึกษาความเหมาะสม สำรวจ และออกแบบ รวดเดียว 4 โครงการ ในเดือนนี้ มีมูลค่ารวมกว่า 60 ล้านบาท ซึ่งถือเป็นหนึ่งในงานโครงสร้างพื้นฐานที่กระจายอยู่เกือบครอบคลุมทุกภูมิภาค ได้แก่
1.การศึกษาความเหมาะสมเบื้องต้น การพัฒนาระบบโครงข่ายทางหลวง เชื่อมต่อสถานีรถไฟทางคู่แนวใหม่ สายบ้านไผ่ – นครพนม
2.โครงการศึกษาความเหมาะสมและสำรวจออกแบบ ถนนเลี่ยงเมืองนาทวี อ.นาทวี จ.สงขลา
3.โครงการจ้างวิศวกรที่ปรึกษาสำรวจและออกแบบสะพานปากนายข้ามเขื่อนสิริกิติ์ อ.น้ำปาด จ.อุตรดิตถ์ – อ.นาหมื่น จ.น่าน
4.โครงการจ้างวิศวกรที่ปรึกษาสำรวจและออกแบบทางหลวง 4 ช่องจราจร บนทางหลวงหมายเลข 212 ตอน บ.ห้วยก้านเหลือง – ต.ดงบัง เป็นต้น 
สำหรับงานด้านศึกษาความเหมาะสม สำรวจ และออกแบบสถาปัตยกรรม ต้องใช้ความเชี่ยวชาญด้านภูมิศาสตร์ ในการคำนวณเพื่อก่อสร้างงานให้เหมาะสมกับสภาพภูมิประเทศ ที่ต้องมีการสำรวจและวิเคราะห์ทางด้านวิศวกรรมอย่างละเอียด รวมทั้งมีการรับฟังความคิดเห็นจากการมีส่วนร่วมของประชาชน เพื่อนำข้อคิดเห็นมาประกอบการพิจารณาอย่างเหมาะสม และมองถึงผลกระทบด้านการจราจรบนทางหลวงในอนาคต
รวมถึง โครงข่ายการเชื่อมต่อขนส่งต่างๆ เพื่อสร้างการจราจรให้มีประสิทธิภาพสูงสุด พร้อมทั้งคำนึงถึงความปลอดภัยของผู้ใช้รถใช้ถนน ลดผลกระทบต่อชุมชน สภาพแวดล้อมในพื้นที่โครงการ  และวิธีการก่อสร้าง เพื่อให้งานดำเนินออกมาได้อย่างตามกฎระเบียบ และเป็นไปตามมาตรฐานสากล
นายสมเกียรติ กล่าวทิ้งท้ายอีกว่า กลุ่ม STI เรามุ่งมั่นในการเป็นต้นแบบที่ปรึกษาบริหารโครงการก่อสร้างและงานออกแบบ ที่ให้ความสำคัญในการนำเทคโนโลยีใหม่ๆ มาเพิ่มประสิทธิภาพการทำงาน เพื่อยกระดับอุตสาหกรรมก่อสร้างไทยด้วยมาตรฐานสากล และเป็นมิตรต่อสิ่งแวดล้อม เพื่อความยั่งยืนทางธุรกิจ ทำให้ในปี 65 ที่ผ่านมา ประสบความสำเร็จ ในการได้รับความไว้วางใจให้ดูแลโครงการเมกะโปรเจกต์ระดับประเทศ โดยเฉพาะโครงการพัฒนาโครงสร้างพื้นฐานด้านการคมนาคม
สำหรับปี 66 ทิศทางเศรษฐกิจกลับมาฟื้นตัวเต็มกำลัง งานโครงการขนาดใหญ่ทยอยเปิดประมูลอย่างต่อเนื่อง กลุ่มบริษัทมีความพร้อมที่จะเสนองานโครงการต่างๆ และสร้างการเติบโตตามเป้าหมายที่วางไว้